ตลาดจี้ถามGENเปลี่ยนมือหุ้นใหญ่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ตลาดไวจี้ถามเจนเนอรัล เอนจิเนียริ่ง (GEN) ผู้ถือหุ้นใหญ่ยกขายหุ้น CEN
แหล่งข่าวจากบริษัท เจนเนอรัล เอนจิเนียริ่ง (GEN) เปิดเผยว่า ตลาดหลักทรัพย์ได้สอบถามบริษัท เกี่ยวกับข่าวการเปลี่ยนมือขายหุ้นของกลุ่มผู้ถือหุ้นใหญ่ให้กับกลุ่มทุนใหม่ ซึ่งระบุว่าเป็นบริษัท แคปปิทอล เอ็นจิเนียริ่ง เน็ตเวิร์ค (CEN) ซึ่งบริษัทได้ชี้แจงไปว่า มีผู้สนใจหลายรายติดต่อเข้ามาจริง รวมทั้ง CEN ด้วย ซึ่งเป็นเรื่องของผู้ถือหุ้นใหญ่ ไม่ใช่บริษัท 
แหล่งข่าวจากกลุ่มผู้ถือหุ้น GEN เปิดเผยว่า กลุ่มผู้ถือหุ้นใหญ่มีการเจรจากับ CEN มาระยะหนึ่งแล้ว แต่ยังไม่มีข้อสรุป ขณะนี้อยู่ระหว่างการตรวจสอบสินทรัพย์ (ดิวดิลิเจนซ์) ซึ่งการเจรจานี้น่าจะจบเร็วๆ นี้หรือก่อนมีการประชุมสามัญผู้ถือหุ้นประจำปีของ GEN 
“การเจรจาจบได้หรือไม่ ขึ้นอยู่กับผู้ถือหุ้นใหญ่ของ CEN ที่เข้ามาคุย จะให้จบหรือไม่ ซึ่งเรา (GEN) ตั้งใจให้จบภายในเดือน เม.ย.นี้ หรือก่อนเปิดการประชุมสามัญผู้ถือหุ้น” แหล่งข่าวเปิดเผย
สำหรับราคาขาย ผู้ถือหุ้น GEN มีต้นทุนเฉลี่ยที่ 0.700.80 บาท ขณะเดียวกันก่อนหน้านี้ไม่กี่เดือน ได้ใส่เงินเพิ่มทุนใหม่เข้าไปอีกหุ้นละ 0.50 บาท ฉะนั้นราคาที่กลุ่มผู้ถือหุ้น จะขายต้องไม่ขาดทุน 
ทั้งนี้ รูปแบบการซื้อขายหุ้น มีหลายรูปแบบทั้งการซื้อหุ้น GEN บางส่วนจากกลุ่มผู้ถือหุ้นใหญ่ ซึ่งเป็นของกลุ่มไมด้า แอสเซท ของนายกมล เอี้ยวศิวิกูล การเพิ่มทุนขายนักลงทุนเฉพาะเจาะจง (PP) หรือการซื้อใบสำคัญแสดงสิทธิซื้อหุ้นสามัญ (วอร์แรนต์) และใช้สิทธิแปลงสภาพภายหลัง
“รูปแบบการถือหุ้นมีหลายวิธีทุกวิธีเป็นไปได้หมด ขึ้นอยู่กับผลการคุย หรือวิธีการเข้ามาร่วมกัน ทำให้บริษัทเดินหน้าได้ และกลุ่มผู้ถือหุ้นใหญ่ ซึ่งถือหุ้นรวมกันราว 38% พร้อมถอยเป็นผู้ถือหุ้นรายย่อยได้ หากพันธมิตรใหม่เข้ามามีแผนการทำให้ธุรกิจของ GEN! เดินได้ดี” แหล่งข่าวเปิดเผย 
ทั้งนี้ กลุ่มผู้ถือหุ้นใหญ่ ยืนยันว่า ไม่ต้องการให้ใครเข้ามาฮุบบริษัทเพื่อเข้าตลาดหุ้นทางอ้อม (แบ็กดอร์ลิสติง) เนื่องจากไม่ต้องการให้พนักงานของ GEN กว่า 400 คน ตกงานจากการควบรวมกิจการ
แหล่งข่าวเปิดเผยอีกว่า การที่กลุ่มไมด้าเข้ามากว้านซื้อหุ้น GEN และยึดหุ้นใหญ่จากนายพายัพ ชินวัตร เมื่อปีเศษที่ผ่านมา เนื่องจากเห็นว่าขณะนั้นธุรกิจ GEN มีความน่าสนใจ แต่เมื่อเข้าไปแล้วพบว่าพอร์ตลงทุนขาดทุนจากหุ้นเก็งกำไรจำนวนมาก อีกทั้งผู้ถือหุ้นใหญ่ไม่ได้อยู่ในวงการก่อสร้าง 
ขณะที่นายวุฒิชัย ลีนะบรรจง กรรมการผู้จัดการ CEN กล่าวว่า มีความสนใจซื้อหุ้น GEN เพื่อต่อยอดธุรกิจของบริษัท ระยองไวร์ อินดัสตรีส์ ซึ่งเป็นบริษัทย่อยของ CEN โดยอยู่ระหว่างการศึกษาแผนและความเป็นไปได้ 
นอกจากนี้ CEN ยังตั้งบริษัทลูก บริษัท ซีอีเอ็นไอเอ็มซี เพื่อลงทุนธุรกิจรับเหมาก่อสร้างขุดเจาะอุโมงค์ เพื่อเสริมรายได้ในปี 2553 ให้เติบโต 5% หรือประมาณ 2,000 ล้านบาท